Matematikk til ettertanke!

Debatten går om opplæring i matte/praktisk regning i norsk skole. Her om dagen kjøpte jeg en vare som kostet kr. 152, og betalte med 2 hundrekronesedler pluss to kronestykker.

Kassabetjeningen hadde en uheldig dag, strømmen hadde gått så det var ingen hjelp å få fra kassaregisteret om hvor mye jeg skulle ha tilbake.

Vekselvis ble ansiktet rødt og hvitt bistått av en masse fomling. Uten hjelpemidler var det umulig å finne ut at en femtilapp tilbake hadde gjort susen.

Utviklingen i faget matte på skolen kan sammenfattes slik:

Oppgave i 1960-årene. En skogeier selger et lass med tømmer for kr. 1000. Kostnadene hans var 4/5 av salgssummen. Hva tjente han på handelen?

Oppgave i 1970-årene: En skogeier selger et lass med tømmer for kr. 1000. Kostnadene hans var 4/5 av salgssummen, eller kr. 800. Hva tjente han på handelen?

Oppgave i 1980-årene: En skogeier selger et lass med tømmer for kr. 1000. Kostnadene hans var kr. 800. Tjente han på handelen?

Oppgave i 1990-årene: En skogeier selger et lass med tømmer for kr. 1000. Kostnadene hans var kr. 800 og fortjenesten kr. 200. Din oppgave: Strek under tallet 200!

Oppgave i 2006: En skogeier hogger ned en skogsteig fordi han er egoistisk og tenker på fortjenesten uten å bry seg om leveområdet eller ivaretagelsen av skogens dyreliv. Han gjør det for å tjene kr. 200. Hva tenker du om å gjøre slik for profittens skyld? Diskuter i gruppen: Hvordan tror du ekorn og fugler hadde det når skogeieren hogg ned skogen deres? (Det er ingen gale svar på denne oppgaven.)

PS! Overstående er ikke suget av eget bryst!

Ratto H., Asker

